Ma gee tweejarige glo daggaArgieffoto ŉ 21-jarige ma sal na verwagting Maandag saam met ŉ 19-jarige medepligtige in die Dzanani-landdroshof in Limpopo verskyn nadat hulle glo die ma se tweejarige seuntjie laat dagga rook en alkohol drink het. Brig. Motlafela Mojapelo, woordvoerder van die polisie, sê die polisie het op videogrepe afgekom wat wys hoe die ma haar tweejarige dagga gee om te rook en ŉ alkoholiese drankie om te drink. Dit het in die Rabali-nedersetting in Mphephu in Limpopo plaasgevind. “In die video kan mens in die agtergrond hoor hoe die medepligtige die tweejarige oorreed om die dagga en drank te neem en dit te geniet,” sê Mojapelo. Mojapelo sê die vrou is Saterdag by die Rabali-nedersetting in hegtenis geneem. Haar medepligtige is in Dzanani vasgetrek. Die twee verdagtes staan tereg op ’n aanklag van die oortreding van die Kinderwet (kindermishandeling). “As hulle skuldig bevind word, kan hulle tot tien jaar tronkstraf opgelê word, ŉ boete kry of albei vonnisse in die gesig staar,” sê Mojapelo. Die tweejarige is na die voorval van sy ma weggevat en in sy ouma se sorg geplaas. Lt.genl. Nneke Ledwaba, provinsiale polisiekommissaris van Limpopo, het dié kindermishandeling sterk veroordeel. Hy het ook die polisie geloof vir hul vinnige optrede om die beskuldiges vas te trek.